SEAFCO ปีนี้ดีต่อเนื่อง.!?
ปี 2561 ถือเป็นปีทอง..! ของหุ้นเสาเข็มเจาะอย่างบริษัท ซีฟโก้ จำกัด (มหาชน) หรือ SEAFCO...!?
26 มี.ค. 2562

สำนักข่าวรัชดา
ปี 2561 ถือเป็นปีทอง..! ของหุ้นเสาเข็มเจาะอย่างบริษัท ซีฟโก้ จำกัด (มหาชน) หรือ SEAFCO…!?
เห็นได้จากผลประกอบการที่เพิ่งประกาศออกมาเติบโตแบบก้าวกระโดด…ฟาดกำไรสูงถึง 368.21 ล้านบาท เพิ่มขึ้น 157.34 ล้านบาท หรือ 74.61% จากปีก่อนที่มีกำไร 210.88 ล้านบาท
โดยมีรายได้รวม 2,765.21 ล้านบาท เพิ่มขึ้น 938.86 ล้านบาท หรือ 51.41% จากปีก่อนที่มีรายได้ 1,826.35 ล้านบาท
ส่วนต้นทุนแม้จะเพิ่มขึ้น เป็นไปตามจำนวนงานที่เพิ่มขึ้น โดยมีต้นทุนรับจ้าง 2,140.43 ล้านบาท เพิ่มขึ้น 647.84 ล้านบาท หรือ 43.40% จากปีก่อนอยู่ที่ 1,492.60 ล้านบาท และมีค่าใช้จ่ายในการบริหารและต้นทุนทางการเงิน 220.27 ล้านบาท เพิ่มขึ้น 65.52 ล้านบาท หรือ 42.33% จากปีก่อนอยู่ที่ 154.75 ล้านบาท
ขณะที่อัตรากำไรขั้นต้นเพิ่มขึ้นจากระดับ 333.75 ล้านบาท มาอยู่ที่ 624.77 ล้านบาท เพิ่มขึ้น 291.02 ล้านบาท หรือ 87.20%
ไฮไลต์ปี 2561 ที่ทำให้ SEAFCO โตพุ่งกระฉูด…น่าจะมาจากการคว้างานเสาเข็มเจาะโครงการ One Bangkok (วัน แบงค็อก) อภิมหาโปรเจกต์ของ “เสี่ยเจริญ สิริวัฒนภักดี” ได้ถึง 3 เฟสจากทั้งหมด 4 เฟส ซึ่งเม้าท์กันว่ามี Margin สูงมาก…
ส่วนปี 2562 นี้ คาดว่าจะเป็นปีทอง..! อีกปีหนึ่งของ SEAFCO
โดยตั้งแต่ต้นปีจนถึงเดือนมีนาคม แค่ 3 เดือนแรก SEAFCO มีงานใหม่เข้ามาแล้ว มูลค่า 769 ล้านบาท !!
เรียกว่าเป็นการเก็บเล็กผสมน้อย…ซึ่งคาดว่าตลอดทั้งปี 2562 SEAFCO คงแจ้งข่าวดีอย่างต่อเนื่อง
ปัจจุบัน SEAFCO มีแบ็กล็อกตุนไว้แล้วประมาณ 2,300 พันล้านบาท แบ่งเป็นงานในประเทศ 2,105 ล้านบาท และงานในต่างประเทศ (เมียนมา) 202 ล้านบาท คาดจะทยอยรับรู้รายได้ทั้งหมดภายในปีนี้
นอกจากนี้ ยังอยู่ระหว่างการเข้าร่วมประมูลงานใหม่ราว 23,200 ล้านบาท
แบ่งเป็นโครงการภาครัฐขนาดใหญ่ที่น่าสนใจ เช่น งานรถไฟความเร็วสูงเชื่อม 3 สนามบิน มูลค่าก่อสร้างฐานรากกว่า 12,000 ล้านบาท และงานภาคเอกชน เช่น งานโครงการมิกซ์ยูสของกลุ่มดุสิตธานี มูลค่า 37,000 ล้านบาท งานก่อสร้างคอนโดระดับไฮเอนด์ อีก 3-4 งาน มูลค่ารวม 800 ล้านบาท
คาดมีโอกาสได้รับงาน 30%
ขณะที่ผู้บริหาร SEAFCO ตั้งเป้ารายได้ปีนี้ไว้ที่ 3,000 ล้านบาท ซึ่งจะได้ตามเป้าหรือไม่นั้น เป็นเรื่องที่ต้องติดตาม…
ส่วนที่เห็นว่าในช่วงที่ผ่านมาราคาหุ้น SEAFCO ปรับลดลงน่าจะเกิดจากการประกาศจ่ายปันผลรอบปี 2561 เป็นหุ้นปันผลอัตรา 10 หุ้นเดิมต่อ 1 หุ้นใหม่ และจ่ายเป็นเงินสด 0.10 บาทต่อหุ้น ขึ้น XD วันที่ 7 พ.ค. และจ่ายปันผลวันที่ 23 พ.ค. 2562
ซึ่งคาดว่าจะเกิด Dilution effect ที่ทำให้จำนวนหุ้นเพิ่มขึ้น 10% ที่ 793.71 ล้านหุ้น จากเดิม 672.46 ล้านหุ้น
แต่…ถ้ามองในแง่ปัจจัยพื้นฐานของหุ้นตัวนี้ จัดว่าค่อนข้างแข็งแกร่ง
นักวิเคราะห์ประเมินว่า SEAFCO มีกำไรปี 2562 อยู่ที่ 375 ล้านบาท เพิ่มขึ้น 5% จากปีก่อน แนะนำ “ซื้อ” ราคาเป้าหมาย 10.20 บาท
ก็ยังมีอัพไซด์อีกตั้ง 30% !!
อืม…หรือใครเห็นต่าง ก็ไม่ว่ากันนะ…เอาที่สบายใจละกัน
…อิอิอิ…

